  Виталий Пронин Туэ апрель толэзе Россиын кылдӥз Национальной гвардия. Солэн ёзэз усьтӥськиз Удмуртиын но. Та вакытэ йылпумъяськиз выль управлениез кылдытонлэн нырысетӥ люкетэз.Нацгвардилэн элькунысьтымы ёзэныз кивалтӥсь Ильяс Ханнанов ивортэмъя, гвардиез кылдытон йылпумъяськоз 2018-тӥ арын. Отчыозь дасямын луозы кулэ луись документъёс, ужасьёс. Гвардия бурд улаз басьтӥз ини ОМОН-эз, СОБР-ез, ож тӥрлыклы лицензия сётонъя центрез, вневедомственной охранаез. Гвардия кунысьтымы калыкез утёз террористъёслэсь, экстремизм мылкыдъёсын улӥсьёслэсь но кышкыт йыртэмасьёслэсь.- 2018-тӥ арозь Нацгвардиын котькудӥз ужась военнойёс радэ пыртэмын луоз, соослэн кадь ик льготаос басьтоз, - ивортӥз Ильяс Наильевич. - Кылсярысь, курортын йӧнатӥськон, улонэз страховать карон, улон инты басьтон ласянь.  Дорамы ужаны кутӥськомы 18-ысен 35 аресозь воргоронъёсты но нылкышноосты, тазалыксы ӟеч, дышетскемзы вань, кунмылы пумит мылкыдъёсын уг уло ке.Нацгвардия рос-прос кылдэмын ӧвӧл ай ке но, ужзы огсыр мынэ ини. Кылсярысь, вневедомственной охранаысь 38 группа котькуд нунал эскерылэ городъёсысь ульчаосты но азбаръёсты. Законэз тӥям пумысен соос 33 сюрслэсь ятыр административной протокол гожтӥзы ини. Доразы ож тӥрлык возисьёсты но сак чаклало. Пыӵалзэс ӟеч утьыны быгатӥсьтэмъёс трос люкаськиллям - 704 адями. Соослэсь 1 сюрслэсь ятыр ыбылӥськон тӥрлык таламын.Ольга Корепанова    